I denne hyggelige juletid vil vi på Orøposten fejre,
at du nu kan læse det fjerde nummer.
Fire numre i 2024 var netop det,
vi besluttede at arbejde for på det stiftende møde i november 2023.
Ideen med Orøposten var at tilbyde en hjemmeside
med en indholdsmæssig bred vifte af redigerede og korrekturlæste artikler.
Ikke som alternativ, men som et supplement til Orøs øvrige facebook- og hjemmesider.
Og set hen over året oplever vi selv,
at det er lykkedes at få artiklerne til indholdsmæssigt at spænde vidt.

![*Fotograf: Siri Reiter.*](sne.jpg)

Vi har bl.a. skrevet om nogle af øens mange foreninger,
bæredygtig energi, fællesjord og biologisk mangfoldighed på øen,
nytilflyttere, hjemmepleje og boliger, vand både oppe- og nedefra og meget andet.

Men der er fortsat rigtigt mange emner,
som det er værd at få skrevet en artikel om,
og vi modtager meget gerne idéer.
Du kan bidrage ved selv at skrive en artikel.
Hvis du ikke har lyst til at skrive selv,
kan du kan sende en mail til Orøposten med idéer.
Så vil redaktøren forsøge at finde en til at skrive om emnet,
eventuelt som et interview med dig.
Send artikler og idéer til <kaarehendriksen@gmail.com>

På det stiftende møde satte vi også som mål at etablere en fast redaktionsgruppe,
men redaktøren sidder fortsat alene med opgaven --
det er en udfordring, vi må forsøge at løse i 2025.
Til gengæld er det lykkedes at få etableret en teknikergruppe,
og uden den ville Orøposten ikke udkomme.
Og så har vi en fast korrekturlæser,
som indimellem aflastes af et par andre.
Det er en ordning, der fungerer fint.

Vi havde også som mål at tilknytte en større gruppe skribenter --
eller forfattere, som vi kalder det.
Det er delvist lykkedes.
Det ville være dejligt, hvis vi kunne blive endnu flere,
så vi kan arbejde for, at Orøposten udkommer oftere end fire gange årligt.
Send en mail til <kaarehendriksen@gmail.com>, hvis du har lyst til at bidrage.

Deadline for næste nummer er 15. februar 2025.

Orøposten ønsker alle en glædelig Jul og et godt Nytår 

\noindent
*Kåre Hendriksen*
